3. ลักษณะการประกอบธุรกิจ

บริษัท อินเทอร์เน็ตประเทศไทย จำกัด (มหาชน) (“บริษัท”)
เป็นผู้ให้บริการไอซีทีแบบครบวงจรสำหรับธุรกิจและผู้ที่ต้องการนำไอซีทีมาเป็นเครื่องมือเพื่อความสะดวกสบายในชีวิต
บริการของบริษัทครอบคลุมตั้งแต่บริการเชื่อมต่อเครือข่ายอินเทอร์เน็ตเต็มรูปแบบเพื่อใช้ทำธุรกิจสำหรับผู้ที่ต้องการบริการที่มีประสิทธิภาพและมาตรฐานในระดับสากลไปจนถึงการนำเสนอระบบไอซีทีเพื่อใช้เป็นเครื่องมือในการเพิ่มประสิทธิภาพประสิทธิผลสำหรับธุรกิจ

บริษัทได้ก่อตั้งมาตั้งแต่วันที่ 1 มีนาคม 2538 ในชื่อของ ศูนย์บริการอินเทอร์เน็ตประเทศไทย
(Internet Thailand Service Center : ITSC) ซึ่งได้ให้บริการอินเทอร์เน็ตในเชิงพาณิชย์
จนกระทั่งเมื่อวันที่ 14 พฤษภาคม 2539
คณะรัฐมนตรีได้มีมติให้ดำเนินการจัดตั้งเป็นบริษัทและได้จดทะเบียนเป็นบริษัทเมื่อวันที่ 13 พฤษภาคม
2540 โดยมีทุนชำระแล้วเท่ากับ 16 ล้านบาท มูลค่าที่ตราไว้หุ้นละ 10 บาท
บริษัทได้รับอนุมัติจากการสื่อสารแห่งประเทศไทย (ในขณะนั้น) เมื่อวันที่ 9 ตุลาคม 2540
ให้ดำเนินการเป็นผู้ให้บริการเชื่อมต่ออินเทอร์เน็ตแก่ลูกค้าประเภทนิติบุคคลหรือองค์กรและประเภทบุคคลโดยไม่มีการสิ้นสุดของอายุการได้สิทธิดำเนินการดังกล่าว
ต่อมาในวันที่ 28 สิงหาคม 2544
บริษัทได้แปรสภาพเป็นบริษัทมหาชนและเพิ่มทุนจดทะเบียนตามมติคณะรัฐมนตรี
โดยเข้าทำการซื้อขายในตลาดหลักทรัพย์ตั้งแต่วันที่ 14 พฤศจิกายน 2544 เป็นต้นมา
ปัจจุบันบริษัทมีทุนจดทะเบียนเรียกชำระแล้ว 250.02 ล้านบาท โดยมีจำนวนหุ้นทั้งสิ้น
333,333,333 หุ้น มูลค่าที่ตราไว้หุ้นละ 1 บาท โดยสัดส่วนการถือหุ้น คือ

-   พนักงานและผู้ลงทุนทั่วไปถือหุ้นในอัตราร้อยละ 51

-   สำนักงานพัฒนาวิทยาศาสตร์และเทคโนโลยีแห่งชาติ ถือหุ้นในอัตราร้อยละ 17

-   บริษัท ทีโอที จำกัด (มหาชน) (“ทีโอที”) ถือหุ้นในอัตราร้อยละ 16

-   บริษัท กสท โทรคมนาคม จำกัด (มหาชน) (“กสท”) ถือหุ้นในอัตราร้อยละ 16

ในปี 2554 บริษัทมีสาขาทั้งสิ้น 7 สาขา ครอบคลุมการให้บริการไอซีทีแบบครบวงจร
ธุรกิจของบริษัทแบ่งเป็น 2 ส่วน ดังนี้

-   บริการเชื่อมต่ออินเทอร์เน็ตสำหรับธุรกิจ (Full Internet access for business)

-   บริการครบวงจรที่เกี่ยวข้องกับเทคโนโลยีสารสนเทศและการสื่อสาร (Business
    solutions) ได้แก่

-   บริการ Internet Data Center (IDC)

-   บริการ EDC network pool

-   บริการ online recruitment

-   บริการ Professional services
    จัดหาและให้บริการทางธุรกิจสำหรับความต้องการเฉพาะอย่างที่เกี่ยวข้องสัมพันธ์กับเทคโนโลยีสารสนเทศและการสื่อสาร
    ซึ่งรวมถึงบริการแบบ Outsourcing การจัดสร้างและดำเนินระบบงานแบบอัตโนมัติ
    เพื่อลดต้นทุนและเพิ่มผลผลิตของลูกค้าในแบบต่างๆ

การเปลี่ยนแปลงที่สำคัญของบริษัทในปี 2554

บริษัทมีศูนย์ข้อมูลอินเทอร์เน็ต (Internet Data Center : IDC) ให้บริการอยู่ 2 แห่ง คือ
ที่อาคารไทยซัมมิททาวเวอร์ และอาคารบางกอกไทยทาวเวอร์ เพื่อสามารถให้บริการ IDC
ได้อย่างครบวงจรและสามารถให้บริการ Managed services ได้ บริษัทลงทุนปรับปรุงศูนย์ INET
IDC ที่อาคารบางกอกไทยทาวเวอร์ ด้วยเงินลงทุนกว่า 80 ล้านบาท
โดยใช้เทคโนโลยีที่ช่วยให้ปลอดฝุ่นและประหยัดพลังงาน (clean and green) ตามมาตรฐาน
ISO 14644 และระบบควบคุมความปลอดภัยภายในแบบ Centerline Management
ที่แสดงผลในรูป 3 มิติ รวมถึงมาตรฐานสากลด้านการปฏิบัติการ
ตามหลักแผนการให้บริการธุรกิจอย่างต่อเนื่อง (Business Continuity Planning : BCP)
ด้วยความร่วมมือจากผู้นำ IT ด้าน Network จาก บริษัท ซิสโก้ ซิสเต็มส์ จำกัด
และด้านโครงสร้างพื้นฐาน จาก บริษัท ฮิวเลตต์ - แพคการ์ด (ประเทศไทย) จำกัด นอกจากนี้
บริษัทยังเพิ่มการให้บริการอีก 2 ศูนย์ คือที่ศูนย์โทรคมนาคมนนทบุรีของ กสท. และศูนย์ TOT IDC
แจ้งวัฒนะ
เพื่อให้มั่นใจว่าการให้บริการของบริษัทมีระบบสำรองข้อมูลซึ่งกันและกันด้วยระบบเครือข่ายที่เข้มแข็ง
สามารถให้บริการได้อย่างต่อเนื่องโดยไม่หยุดชะงัก

บริการในศูนย์ INET IDC ทั้ง 4 ศูนย์
จะถูกออกแบบโดยดูความเหมาะสมของศูนย์พร้อมเปรียบเทียบกับความต้องการในธุรกิจของลูกค้า
เพื่อให้ธุรกิจบนเครือข่าย INET IDC ดำเนินไปได้อย่างมีประสิทธิภาพสูงสุด

ในปี 2554 บริษัทยังได้รับความไว้วางใจจากเนคเทค
ซึ่งเป็นหน่วยงานของสำนักงานพัฒนาวิทยาศาสตร์และเทคโนโลยีแห่งชาติ (สวทช.)
ในการเป็นผู้นำผลงานวิจัยโปรแกรมวาจา 6.0 มาพัฒนาให้เป็นการบริการเชิงพาณิชย์
ในเบื้องต้นบริษัทได้ให้บริการผ่านเว็บไซต์เป็นรายแรกในประเทศไทย
โดยใช้เทคโนโลยีสังเคราะห์เสียงจากข้อความ (Text-to-Speech Synthesis : TTS)
ซึ่งสามารถนำไปประยุกต์ใช้กับข้อความที่แสดงเป็นตัวอักษรไทย
โดยแปลงข้อความนั้นให้ออกมาในรูปแบบของเสียง

นอกจากนี้บริษัทยังร่วมมือกับบริษัท ทรานแซคชั่น เน็ตเวิร์ค เซอร์วิสเซส จำกัด (TNS)
ผู้นำด้านการให้บริการการชำระเงินระดับโลกที่ให้บริการในกว่า 60
ประเทศทั่วโลกรวมทั้งประเทศไทย
เป็นการผสานความแข็งแกร่งด้านโครงสร้างพื้นฐานและเครือข่ายของบริษัทเข้ากับเทคโนโลยีและความเชี่ยวชาญระดับโลก
เพื่อยกระดับการให้บริการเครือข่ายรับชำระเงินผ่านบัตรเครดิตในประเทศไทยให้สามารถรองรับมาตรฐาน
PCI DSS ซึ่งเป็นมาตรฐานใหม่ด้านความปลอดภัยของข้อมูลที่ทั่วโลกประกาศใช้

โครงสร้างรายได้ของบริษัทและบริษัทย่อยโดยสรุป

  --------------------------------------------------- ------------- ------- ------------- -------- ------------- --------
  รายละเอียดของรายได้                                   งบการเงินรวม           งบการเงินรวม            งบการเงินรวม   

                                                      ปี 2554^(1/)           ปี 2553^(1/)            ปี 2552^(1/)   

                                                      ล้านบาท        %       ล้านบาท        %        ล้านบาท        %

  1. บริการเชื่อมต่ออินเทอร์เน็ต (Access Business)           130.25        41.6    176.79        43.11    250.49        43.55

  2.                                                  171.45        54.76   227.30        55.42    318.56        55.39
  บริการครบวงจรที่เกี่ยวข้องกับเทคโนโลยีสารสนเทศและการสื่อสาร                                                              
  (Business Solutions)^(2/)                                                                                      

  รวมรายได้จากการดำเนินการ                              301.7         96.37   404.09        98.53    569.05        98.94

  3. รายได้อื่น^(3/)                                     11.37         3.63    6.02          1.47     6.08          1.06

  รายได้รวม                                            313.07        100     410.10        100.00   575.13        100.00

  4. ส่วนแบ่งผลกำไรในบริษัทร่วม^(4/)                       10.82         3.46    12.61         3.07     11.12         1.93
  --------------------------------------------------- ------------- ------- ------------- -------- ------------- --------

หมายเหตุ :

^(1/) งบการเงินรวม ได้รวมงบการเงินเฉพาะของบริษัท และของบริษัทย่อย ได้แก่ บริษัท
แมนดาลา คอมมูนิเคชั่น จำกัด

^(2/) รายได้จากบริการครบวงจรที่เกี่ยวข้องกับเทคโนโลยีสารสนเทศและการสื่อสาร
(Business solutions) หมายถึง
รายได้จากการดำเนินงานนอกเหนือจากการให้บริการเชื่อมต่ออินเทอร์เน็ต (Access Business)
ได้แก่ รายได้จากบริการศูนย์ข้อมูลอินเทอร์เน็ต (IDC) รายได้บริการ Online Recruitment
รายได้บริการ EDC Network Pool รายได้บริการ Professional Services
และรายได้จากการขายอุปกรณ์คอมพิวเตอร์ หรืออุปกรณ์อื่นๆ ที่เกี่ยวข้อง เป็นต้น

^(3/) รายได้อื่น ประกอบด้วย ดอกเบี้ยรับ และรายได้อื่น

^(4/) บริษัทรับรู้ส่วนได้เสียในผลกำไรของบริษัทร่วม (Equity Method)
จากการลงทุนในหุ้นสามัญร้อยละ 40 ของทุนจดทะเบียนของบริษัท เน็ตเบย์ จำกัด